**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.07.2018, ora 8.00 – 15.07.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.07.2018, ora 7.00**

**RÂURI**

Debitele au fost, în general, în scădere, exceptând râurile din bazinele hidrografice: Vișeu, Iza, bazinele superioare ale Someșului Mare, Mureșului, Târnavelor și Oltului și râurile din Dobrogea, unde au fost relativ staționare.

Debitele se situează la valori mai mari de 100% din mediile multianuale lunare, exceptând râurile din bazinele hidrografice: Vișeu, Iza, Tur, Someş, Crasna, Barcău, Crișul Negru, Crișul Alb, Târnava Mică, Timiș, Nera, Cerna, bazinele superioare ale Argeșului și Jijiei, unii afluenți ai Oltului superior și mijlociu şi afluenţii Buzăului, unde se situează la valori cuprinse între 30-90% din mediile multianuale lunare și râurile din bazinul hidrografic Bârlad, unde se situează la valori cuprinse între 10-30% din mediile multianuale lunare.

În interval au fost emise trei **ATENŢIONǍRI HIDROLOGICE** pentru fenomene imediate. Debitele vor fi, în general, în scădere, exceptând râurile din bazinele hidrografice: Vișeu, Iza, bazinele superioare ale Someșului Mare, Mureșului, Târnavelor, Oltului, Trotușului, Bistriței, Moldovei și Sucevei, unde vor fi în creștere, ca urmare a precipitațiilor prognozate.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluriși debitepe unele râuri din zonele de deal şi de munte din nordul, centrul și estul ţǎrii ca urmare a precipitațiilor sub formă de aversă, izolat însemnate cantitativ, prognozate.

**DUNĂRE**

Debitul la intrarea în ţară (secţiunea Baziaş) în intervalul 14 – 15.07.2018 a fost în scădere, având valoarea de 4800 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere la Gruia și pe sectorul Bechet – Vadu Oii și în creștere la Calafat și pe sectorul Brăila – Tulcea.

Debitul la intrarea în ţară (secţiunea Baziaş) va fi în scădere (4700 m3/s).

În aval de Porţile de Fier, debitele vor fi în scădere pe sectorul Gruia – Galaţi şi staționare pe sectorul Isaccea – Tulcea.

**2.** **Situaţia meteorologică în intervalul 14.07.2018, ora 8.00 – 15.07.2018, ora 6.00**

**ÎN ŢARĂ**

Vremea a fost, în general, instabilă în nordul, centrul și nord-estul țării și, în general, frumoasă în rest. Cerul a fost variabil, cu înnorări temporar accentuate, îndeosebi după-amiaza și seara când au fost averse și descărcări electrice în cea mai mare parte a Transilvaniei și a Moldovei, local la munte, pe arii restrânse în Crișana și nord-estul Munteniei și izolat în restul teritoriului. Punctiform, cantitățile de apă au depășit 15 l/mp, până la 29 l/mp în nordul Moldovei și 21 l/mp în nordul Transilvaniei, iar pe raza județului Mureș (Târnăveni) au fost consemnate căderi de grindină. Vântul a suflat slab și moderat, cu intensificări în zona montană înaltă cu rafale de până la 80 km/h,  dar de scurtă durată și în timpul averselor. Temperaturile maxime, apropiate de cele normale la această dată, s-au încadrat între 23 de grade la Ocna Șugatag și Joseni și 31 de grade la București-Filaret, Giurgiu, Gura Portiței, Brăila, Turnu Măgurele, Titu, Târgu Jiu și Sulina. La ora 06, valorile termice erau cuprinse între 9 grade la Miercurea Ciuc și 22 de grade la Gura Portiței și Constanța-Dig.

***OBSERVAȚII:*** începând de ieri, de la ora 06.00, au fost în vigoare 48 de mesaje privind fenomene meteorologice periculoase imediate dintre care:

- **4 avertizări cod portocaliu**: 3 emise de CNPM București pentru Muntenia și 1 de SRPV Timișoara;

- **44 atenționări cod galben** emise după cum urmează: 10 de SRPV Sibiu, câte 9 de CNPM București pentru Muntenia, SRPV Cluj-Napoca și SRPV Bacău, 4 de SRPV Constanța, 2 de SRPV Timișoara și 1 de SRPV Craiova.

**LA BUCUREŞTI**

Vremea a fost în general frumoasă, iar din punct de vedere termic apropiată de normal. Cerul a fost variabil, cu înnorări în orele serii, când în unele cartiere s-au semnalat ploi slabe de scurtă durată. Vântul a suflat slab până la moderat. Temperatura maximă a fost de 30 de grade la Afumați și Băneasa și de 31 de grade la Filaret, iar la ora 06.00 se înregistrau 16 grade la Băneasa, 18 la Afumați și 20 la Filaret.

**3. Prognoza meteorologică în intervalul 15.07.2018, ora 8.00 – 16.07.2018, ora 8.00**

**ÎN ŢARĂ**

Vremea va fi în general instabilă, iar regimul termic va fi caracterizat de valori în jurul celor normale la această dată. Cerul va fi variabil, cu înnorări temporar accentuate, averse, descărcări electrice și intensificări de scurtă durată ale vântului ce pot lua aspect de vijelie, în regiunile nord-vestice, nordice, centrale și de nord-est, îndeosebi în cursul zilei. Seara și noaptea, astfel de fenomene se vor semnala local în sud-est și cu totul izolat în restul teritoriului. **Ploile vor avea și caracter torențial și vor fi condiții de grindină.** Pe arii restrânse în Transilvania, nordul Moldovei și în Maramureș cantitățile de apă vor depăși 15 ... 20 l/mp, iar punctiform, în special în nordul Carpaților Orientali, 30...35 l/mp. Temperaturile maxime vor fi cuprinse între 21 și 31 de grade, iar cele minime între 12 și 21 de grade.

**LA BUCUREŞTI**

Cerul va fi variabil, cu înnorări seara și în primele ore ale nopții, când vor fi condiții de averse, descărcări electrice și intensificări de scurtă durată ale vântului. Temperatura maximă va fi de 30...31 de grade, iar cea minimă de 16...17 grade, ușor mai scăzută în zona periferică.

***II. CALITATEA APELOR***

***Administrația Națională „Apele Române”*** revine cu informații suplimentare referitor la poluarea accidentală cu cca 200 mc de cloruri, produsă la data de 14.07.2018, ora 01:25, pe pârâul Soloneț, afluent de dreapta al râului Suceava, Salina Cacica - Punct de lucru Pârteștii de Jos, din cauza fisurării unui vas de stocare saramura din incinta punctului de lucru Pârteștii de Jos (secție de prelucrare a sării).

Rezultatul analizelor de laborator asupra probelor prelevate în următoarele secțiuni:

1  - pârâu Soloneț 1 km aval confluența evacuare canal ape pluviale Salina Cacica

2 - canal evacuare ape puviale Salina Cacica

3 - pârâu Soloneț 1 km aval cu canal evacuare ape puviale Salina Cacica

4 - râu Suceava 1,5 km amonte confluența pârâu Soloneț

4 - râu Suceava 1 km aval confluența pârâu Soloneț

6 - râu Suceava secțiunea Mihoveni

**pH              Conductivitate      Cloruri**

**(unitati pH)         (µS/cm)      (mg/l)**

1.           8,3                     701                  57,72

2.           8,9                 142000          67533

3.           8,5                  27700             10563,3

4.           8,2                  422                  15,71

5.           8,3                     434                  15,55

6.           8,3                    430                  15,13

*Măsuri întreprinse:*

- din dispoziția directorului SNS SA Salina Cacica - Punct de lucru Pârteștii de Jos a fost folosită rețeaua de hidranți pentru diluarea saramurii;

- colectarea saramurii din șanțurile perimetrale într-un decantor metalic, fără evacuare în emisar;

- vidanjarea în regim de urgență a saramurii din decantor și transportul acesteia în salina pentru a evita eventualele deversări în rețeaua de ape pluviale a Salinei Cacica;

- au fost anunțate UAT-urile din aval, ACET Suceava, ISU Bucovina Suceava și se monitorizează în continuare fenomenul de SGA Suceava;

- s-a dispus închiderea alimentării cu apă din sursa de suprafață Mihoveni a ACET Suceava, începând cu ora 06.00;

 - începând cu ora 9.30 s-a constatat mortalitate piscicolă (puiet) pe pârâ Soloneț, aval 1 km de canalul de evacuare a apelor pluviale - Salina Cacica, au fost din nou anuntate UAT-urile din aval privind apariția mortalității piscicole, recomandându-se interzicerea consumului de pește și adăparea animalelor din sursa de suprafață;

- angajați din cadrul formației Gura Humorului colectează peștii morți de pe pârâu Soloneț urmând a-i preda pentru incinerare la SC Mondeco SRL Suceava.

Reprezentanții SGA Suceava monitorizează propagarea amestecului de saramură cu apele pr. Soloneț, în râul Suceava.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE